b'\n_START_ARTICLE_\nRichard Rush\n_START_SECTION_\nBiografi\n_START_PARAGRAPH_\nRush begynte sin karriere ved College of New Jersey (n\xc3\xa5 kjent som Princeton University) i en alder av 14 \xc3\xa5r og ble uteksaminert i 1797 som den yngste i sin klasse. Han ble tatt inn i advokatforeningen i 1800 da han bare var 20 \xc3\xa5r gammel og studerte rettsvitenskap under William Draper Lewis f\xc3\xb8r han arbeidet som advokat fram til 1811. Rush var en av president James Madisons n\xc3\xa6rmeste venner og r\xc3\xa5dgiver under den britisk-amerikanske krigen.\n_START_SECTION_\nJustisminister og minister\n_START_PARAGRAPH_\nHan ble utnevnt til justisminister av Madison i 1814 og tjenestegjorde til 1817. Fra 1818 var Rush USAs minister i London mot Storbritannia. Han etterfulgte John Quincy Adams i dette embetet. Rush ble overraskende popul\xc3\xa6r som minister i Storbritannia til tross for at han tidligere var blitt oppfattet som antibritisk, og han ga uttrykk for at han trivdes i London gjennom sin \xc3\xa5tte\xc3\xa5rsperiode, hvor han blant annet var med p\xc3\xa5 \xc3\xa5 forhandle frem flere viktige avtaler mellom de to landene.\n_START_SECTION_\nFinansminister\n_START_PARAGRAPH_\nI mars 1825 ble Rush utnevnt til finansminister av John Quincy Adams, som hadde v\xc3\xa6rt utenriksminister i USA i hele perioden som Rush var i London. Rush hadde et suksessrikt embete som finansminister og klarte \xc3\xa5 f\xc3\xa5 til budsjettoverskudd samtidig som nesten hele utenlandsgjelden ble betalt._NEWLINE_I presidentvalget i 1828 var finansminister Rush nasjonalrepublikanernes visepresidentkandidat da president John Quincy Adams s\xc3\xb8kte gjenvalg. Adams og Rush tapte valget dette \xc3\xa5ret som det nasjonalrepublikanske partiets kandidater mot Andrew Jackson og den sittende visepresidenten John C. Calhoun, som hadde hoppet av Jacksons demokratiske parti.\n_START_SECTION_\nSenere liv\n_START_PARAGRAPH_\nPresident Andrew Jackson sendte senere Rush til Storbritannia i 1836 for \xc3\xa5 forsikre at den amerikanske regjeringen fikk den utlovede arven etter vitenskapsmannen James Smithson, noe som senere gjorde at Smithsonian Institution i Washington D.C. ble grunnlagt._NEWLINE_I 1847 ble Rush av president James K. Polk utnevnt til USAs minister i Paris etter William R. King, en stilling han hadde til 1851 hvor han ble erstattet av William C. Rives. Da hans forhandlinger ble avbrutt gjennom avsettelsen av Ludvig Filip var han en av de f\xc3\xb8rste utenlandske diplomater som anerkjente den nye andre franske republikken. I 1849 ble Rush kalt hjem til USA, hvorp\xc3\xa5 han trakk seg tilbake fra offentligheten._NEWLINE_Rush d\xc3\xb8de den 30. juli 1859 i Philadelphia.'